《苏武慢 其一 次虞伯生韵，咏白鸥园》
明代·夏言

绿树芳园，白鸥野水，一曲渔矶堪钓。取乐偷闲，傍花随柳，不是学他年少。

辍却丝纶，放归田里，深荷九重优诏。喜天边、倦翼翩翩，飞向夕阳林表。

自归来、新买池塘，旋裁杨柳，勾引水禽沙鸟。竹底茅斋，松间草阁，藜火夜辉林杪。

拄杖闲游，支颐打坐，行住万缘都了。念道人、非佛非仙，说与傍人不晓。

作者简介：夏言（1482—1548），字公谨，汉族，江西贵溪人。明正德进士。初任兵科给事中，以正直敢言自负。世宗继位，疏陈武宗朝弊政，受帝赏识。裁汰亲军及京师卫队冗员三千二百人，出按皇族庄田，悉夺还民产。豪迈强直，纵横辩博，受宠升至礼部尚书兼武英殿大学士入参机务，不久又擢为首辅。嘉靖二十七年议收复河套事，被至弃市死。其诗文宏整，又以词曲擅名。有《桂洲集》。